b'\n_START_ARTICLE_\nRicard Canals i Llamb\xc3\xad\n_START_SECTION_\nBiografia\n_START_PARAGRAPH_\nVa comen\xc3\xa7ar els seus estudis a l\'Escola de la Llotja, per\xc3\xb2 els va abandonar inacabats per sortir a pintar al carrer amb els seus amics._NEWLINE_Viatja a Caldes de Bo\xc3\xad amb Nonell el 1896, i un any despr\xc3\xa9s a Par\xc3\xads, on exposen a la galeria Chez Dosbourg amb gran \xc3\xa8xit. Nonell torna a Barcelona i Canals es queda treballant per al marxant Durand-Ruel, qui li organitza exposicions per Europa i els Estats Units. _NEWLINE_A Par\xc3\xads mant\xc3\xa9 una amistat for\xc3\xa7a important amb Picasso, a qui ja havia conegut a Barcelona. D\'aquesta \xc3\xa8poca \xc3\xa9s el Retrat de la senyora Canals realitzat per Picasso, que pertany a l\'\xc3\xa8poca rosa, aix\xc3\xad com el quadre Una llotja als toros, 1904, de Canals, on van posar les parelles d\'ambd\xc3\xb3s pintors, Benedetta Bianco (model italiana i futura esposa de Canals) i Fernande Olivier (model i artista francesa). Durant l\'\xc3\xa8poca parisenca es veu influenciat per l\'obra de Degas i Renoir. _NEWLINE_Va tornar l\'any 1907, per viure definitivament a la ciutat Comtal, on va presidir l\'associaci\xc3\xb3 "Les Arts i els Artistes", un nucli art\xc3\xadstic de l\'\xc3\xa8poca._NEWLINE_F\xc3\xa9u llargues estades a Madrid, Sevilla i Granada. Les seves obres tingueren, des d\'aleshores, un sabor netament espanyol, tot i que t\xc3\xa8cnicament de factura moderna. Fou precisament aquesta tem\xc3\xa0tica espanyola, la que el faria triomfar a Par\xc3\xads. Es disting\xc3\xad tamb\xc3\xa9 com a retratista. _NEWLINE_La seva darrera obra important, abans de la seua prematura desaparici\xc3\xb3, va \xc3\xa9sser la decoraci\xc3\xb3 del sostre d\'una de les estances de l\'Ajuntament de Barcelona. El 1933 se li va dedicar una exposici\xc3\xb3 p\xc3\xb2stuma a la Sala Par\xc3\xa9s de Barcelona._NEWLINE_La col\xc2\xb7lecci\xc3\xb3 m\xc3\xa9s important de la seva obra es conserva al Museu Nacional d\'Art de Catalunya (MNAC), per\xc3\xb2 tamb\xc3\xa9 es poden trobar obres seves a la Biblioteca Museu V\xc3\xadctor Balaguer.'